# Saate freelancerin veroilmoituksen liitteeksi

Teatteri- ja mediatyöntekijöiden liitto on ammattiliitto, jonka jäsenet tekevät taiteellista työtä, suunnittelutyötä, teknisistä työtä sekä toimihenkilön työtä. He toimivat teattereiden, tanssiteattereiden, elokuva-, tv- ja av-tuotantoyhtiöiden, radion, sirkuksen sekä oppilaitosten palveluksessa dramaturgeina, koreografeina, kuvaajina, lavastajina, leikkaajina, ohjaajina, opettajina, pukusuunnittelijoina, sirkustaiteilijoina, tanssijoina, valosuunnittelijoina jne.

He voivat olla kuukausipalkkaisia tai freelancereita. Freelancerit ovat usein näillä aloilla palkkatyöntekijän - eivät yrittäjän - asemassa. Kuukausipalkkaiset työntekijät voivat tehdä päätoimensa ohella myös freelancetöitä.

Työajat alallamme ovat usein poikkeavia ja se johtaa tavallista laajempaan oman auton ja taksin käyttöön.

Ammatissa aloittelevalla saattavat tulot jäädä hyvin pieniksi, vaikka tulon hankkimisesta johtuvat kulut ovat normaalin suuruiset.

**Taiteellisen ja freelancetyön kulut sekä alaan liittyviä huomioita**

**Työhuone**

Työtilavaatimukset ovat usein huomattavat, esimerkiksi lavastaja suunnittelee ja

rakentaa pienoismalleja. Freelancer joutuu myös pitämään arkistoja, joista aiheutuu

tila- ja muita kuluja.

**Työvälineet, koneet ja sähköinen yhteydenpito**

Suunnittelutyö ja itsensätyöllistäminen edellyttävät tietokonetta, tiedonsiirtoa, kouluttautumista sekä tietokoneohjelmien hankkimista lisensseineen. Tallentavien laitteiden hankinta on välttämätöntä ammattitaidon ylläpitämiseksi ja itsensä työllistämiseksi.

Työvälineensä freelancer joutuu hankkimaan itse: tietokone, ohjelmat, tulostin,

piirustus- ja maalausvälineet, käsityökalut, ompelukone, kamera, projektori, välineet

musiikin kuuntelua varten yms. Näiden huolto- ja korjauskulujen tulisi olla vähennyskelpoisia.

**Ammattikirjallisuus, äänitteet ja tallenteet**

Ammattikirjallisuutena ostetaan ja tilataan aikakausilehtiä, joita ei normaalisti lasketa

ammattikirjallisuuteen. Esimerkiksi lavastaja, kampaaja, maskeeraaja ja pukusuunnittelija hankkivat muoti- ja sisustuslehtiä.

Erilaisten tallenteiden, kuten cd- ja dvd-levyjen, hankinta on lähes välttämätöntä

ammattitaidon ylläpitämiseksi.

**Esiintyminen, esitysten seuraaminen sekä muut tulonhankkimiskulut**

Esiintyjän, erityisesti tanssi- ja sirkustaiteilijan, on treenattava paljon taiteellisen ilmaisuvoimaansa sekä pysyäkseen huippu-urheilijan kunnossa. Harjoittelu on jatkuvaa, yleensä päivittäistä, ja siitä aiheutuu paljon kuluja: on oltava harjoitustila ja treenivaatteita kuluu paljon.

Tanssi- ja sirkustaiteilijalle keho on hänen instrumenttinsa, joka vaatii säännöllisiä kehonhuoltoa, kuten hierontaa, fysioterapiaa, osteopatiaa sekä esim. pilatesharjoitteita.

Esiintyjille aiheutuu esiintymisten takia huomattavia kuluja mm. piilolinsseistä,

kampaamokäynneistä, naamioinnista, meikeistä, peruukeista sekä treenivaatteista.

Ammattitaidon ylläpitämiseksi alan ammattilaisten on välttämätöntä käydä teatterissa, oopperassa, elokuvissa, museossa, messuilla ja näyttelyissä. Näiden pääsylippujen tulisi olla vähennyskelpoista.

Ulkomaisten esitysten seuraaminen on lähes välttämätöntä ammatti-taidon ylläpitämiseksi eikä matkaan mahdollisesti saatu apuraha aina kata matkan kustannuksia.

Erillisten vakuutusten lisäksi ammattilaiset saattavat joutua ottamaan tavallista

kalliimman kotivakuutuksen työvälineilleen ja näyttelyesineilleen ym.

**Teatteri- ja mediatyöntekijöiden liitto**

Temessä on 4.760 alan ammattilaista ja opiskelijaa.

Temen jäseniä ovat ao. jäsenjärjestöt sekä niihin kuuluvat henkilöjäsenet:

Elokuvakoneenhoitajien yhdistys EKH

Lavastus- ja pukusuunnittelijat LP

Suomen elokuva- ja mediatyöntekijät SET

Suomen tanssi- ja sirkustaiteilijat STST

Suomen teatteriohjaajat ja dramaturgit STOD

Suomen valo-, ääni- ja videosuunnittelijat SVÄV

Teatterialan Ammattilaiset TAM

Teatteri- ja mediatyöntekijöiden liiton hallitus

Lisätietoja [www.teme.fi](http://www.teme.fi)